चुनाव में वरिष्ठों की अनदेखी
भारतीय जनता पार्टी के संगठन चुनाव लगातार विवादों में घिरते जा रहे हैं। हाल ही में हुए मंडल चुनावों में पक्षपात और सांसद, मंत्रियों द्वारा अपने चहेतों को पदाधिकारी बनवाने की शिकायतें न सिर्फ अब तक प्रदेश व केंद्रीय नेतृत्व के पास पहुंच रही हैं बल्कि चुनाव में गड़बड़ी को लेकिन महिला नेत्री ललिता भट्ट ने थाने में आवेदन भी दिया था। इसके बाद भी पार्टी के कुछ दबंग नेता संगठन में अपना क्षत्रप बनाए रखने के लिए जिलाध्यक्ष भी खुद के “पठ्ठे’ को बनाने के लिए पूरी दम लगा रहे हैं। दो दिन बाद 27 व 28 दिसंबर को प्रदेशभर में जिलाध्यक्ष एवं प्रदेश प्रतिनिधि के चुनाव होने हैं।
पार्टी ने चुनाव को लेकर जो गाइड लाइन जारी की है उसके मुताबिक स्थानीय सांसद के अलावा विधायक एवं वरिष्ठ नेताओं से भी रायशुमारी की जानी चाहिए, ताकि ये पता चल सके कि कौन व्यक्ति पार्टी जिलाध्यक्ष पद के काबिल है और कौन नहीं? लेकिन ग्वालियर में ऐसा नहीं किया गया है। वरिष्ठ कार्यकर्ताओं की माने तो यहां शहरी व ग्रामीण क्षेत्र में निर्वाचन अधिकारी व संगठन की कमान संभालने वाले लोग सिर्फ सांसद नरेंद्र सिंह तोमर की पसंद को ही फाइनल मान कर चल रहे हैं। जिस बात का विरोध भी पार्टी में हर स्तर पर हो रहा है, लेकिन विरोध की ये आवाज नक्कारखाने में तूती की तरह दब रही है।
अनदेखी और मनमानी हुई तो होगा, ये असर
मंडल व जिला प्रतिनिधियों के चुनावों में अनदेखी के कारण पार्टी के कई विधायक व दूसरे वरिष्ठ नेता पहले से ही नाराज हैं। वे संगठन के कामों में सपोर्ट नहीं करेंगे।
किसी भी एक गुट के लोगों को पद मिलने की वजह से पार्टी के जमीनी कार्यकर्ता का मनोबल टूटेगा और वो संगठन के काम से दूरी बनाएगा।
मंडल चुनावों में हुई गड़बड़ी के कारण ग्वालियर में कार्यकर्ता सेवा पर्व के लिए पार्टी कार्यालय तक नहीं पहुंचे। बल्कि वरिष्ठ नेतृत्व तक अपनी शिकायतें पहुंचा रहे हैं।
ये है पार्टी की गाइड लाइन
सांसद, विधायकों से परामर्श कर अधिक सहमति वाले नेता को ही जिलाध्यक्ष बनाया जाए।
जिलाध्यक्ष के पद पर ऐसे व्यक्ति को लाया जाए, जो किसी भी प्रकार से विवादित न हो।
ठेकेदार, खदान -कंट्रोल संचालक और शासन व प्रशासन में दलाल के रूप में स्थापित नेता को जिलाध्यक्ष पद से दूर रखा जाए।
जिन नेताओं के नेतृत्व के कारण पार्टी की छवि पहले खराब हुई है उन्हें किसी भी प्रकार से जिलाध्यक्ष की दौड़ में शामिल न किया जाए।
गुटबाजी नहीं होने देंगे
मंडल चुनावों में मनमानी के आरोप वाली जो शिकायतें हुईं, क्या उनका निपटारा हो गया?
हमारे पास कोई शिकायत नहीं आई। यदि कोई शिकायत हुई भी होगी तो उसका स्थानीय स्तर पर निराकरण हो गया होगा।
जिलाध्यक्ष व प्रदेश प्रतिनिधि चुनाव में सिर्फ 3 दिन बचे हैं और विधायक व स्थानीय वरिष्ठ नेताओं की अनदेखी हो रही है।
ऐसा नहीं है। हमने सभी जिलों में पार्टी गाइड लाइन के हिसाब से रायशुमारी की व्यवस्था की है। सभी वरिष्ठाें व जनप्रतिनिधियों से चर्चा हाेगी।
क्या 27 और 28 दिसंबर को ही विधायकों व वरिष्ठों से चर्चा होगी।
नहीं, 25 दिसंबर से इस चर्चा का दौर शुरू होगा और 27 की सुबह तक हमें रिपोर्ट मिल जाएगी ताकि चुनाव प्रक्रिया में कोई परेशानी नहीं हो।
आरोप लग रहे हैं कि संगठन की चुनाव प्रक्रिया दिखावा है और एक-दो गुट के लोगों को ही जिलाध्यक्ष बनाने की तैयारी है।
यदि, किसी विशेष गुट के लोगों को ही जिलाध्यक्ष बनाना होता तो इतना बड़ा चुनाव क्यों कराते। जिलाध्यक्ष सभी की सहमति से बनाए जाएंगे, किसी भी प्रकार की गुटबाजी को हावी नहीं होने दिया जाएगा।
अजय प्रताप सिंह, प्रदेश निर्वाचन अधिकारी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva mai_Deva